《九日游天竺》
宋代·李石

霞影塔觜红，岚光佛头绿。
沙明疏柳外，寻路绕湖曲。
远客谁与疏，斯游未为独。
佳处心自领，未易语童仆。
应接敢惮烦，山水相追逐。
此间有鱼鸟，怪我来不速。
都城无閒官，旬谒废休沐。
幸兹九日临，及此秋气淑。
醺酣岂无分，登眺宁免俗。
起行九里松，试插一枝菊。
西风莫欺客，破帽双鬓秃。
未敢醉向人，藕泉漱新馥。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。